“Utopico? Possibile” al è il titul de edizion 2013 de “Biennale della democrazia”, che si davuelç a Turin, in diviersis bandis de citât, di vuê fintremai a Domenie ai 14 di Avrîl.
La manifestazion, che il so president al è l’innomenât costituzionalist Gustavo Zagrebelski, e ten dongje une schirie di apontaments, tra conferencis, dibatiments, incuintris e spetacui.
Il program al previôt ocasions di riflession e cognossince là che si tignaran dongje dirits e tecnologjiis, podê e trasparence, economie e ambient, sience e cussience, democrazione direte e rapresentative, promozion e ricognossiment des diferencis e prevenzion e superament dai conflits e des violencis.
La scree di dut e vignarà fate vuê a 6 sot sere cuntune lezion fate de presidente de Cjamare dai Deputâts, Laura Boldrini, li dal Teatro Regio.
Ducj i events a son a jentrade libare fin che a son puescj e par partecipâ al covente ritirâ i biliets che a vegnin dâts fûr a tacâ di une ore prime di ogni apontament. No son previodudis prenotazions.
Dutis lis informazions che a coventin in cont de “Biennale della democrazia” si cjatin achì.
Par ce che al tocje lis iniziativis cu lis scuelis, invezit, a son achì.
Simpri vuê, ma a tacâ des 4, li de “Fondazione Einaudi” il “Centro Studi sul federalismo” al inmanee l’incuintri dal titul Il futuro dell’Europa: un dialogo su solidarietà, democrazia e integrazione. A fevelin Guido Montani de Universitât di Pavia e Philippe van Parijs de Université catholique de Louvain, cul coordenament dal diretôr dal “Centro studi”, Flavio Brugnoli.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn